Predkladacia správa

     Úrad pre dohľad nad zdravotnou starostlivosťou (ďalej len “úrad“) je podľa § 29 ods. 1 písm. b) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon č. 581/2004 Z. z.“) povinný predložiť vláde Slovenskej republiky správu o hospodárení za prvý polrok kalendárneho roka do troch mesiacov po skončení kalendárneho polroka.
    
     Predložená správa podáva prehľad o stave hospodárenia úradu za I. polrok 2008 z dvoch pohľadov, a to z pohľadu čerpania jednotlivých rozpočtovaných výdavkových položiek a plnenia príjmových položiek ako aj z pohľadu  účtovného  -  sledovanie nákladov a výnosov , pohľadávok a záväzkov a stav majetku úradu.

     Základným rámcom hospodárenia úradu v roku 2008 je rozpočet úradu, ktorý schválila Národná rada Slovenskej republiky v roku 2007. Úrad hospodári s príjmami úradu  a s inými prostriedkami, ktorých tvorba je v súlade so zákonom č. 581/2004 Z. z. Rozpočet úradu je súčasťou rozpočtu verejnej správy a pri sledovaní plnenia rozpočtu verejnej správy sa uplatňuje rozpočtová klasifikácia.

     Úrad vedie účtovníctvo podľa zákona č.431/2002 Z. z. o účtovníctve v znení neskorších predpisov.
     
     Účtovná závierka úradu podlieha auditu. Audítora na návrh správnej rady schválila dozorná rada. Úrad oznámil Ministerstvu zdravotníctva SR, ktorý audítor bol poverený overovaním účtovnej závierky. 

     Audítor overil správu o hospodárení  za I. polrok 2008 a podľa názoru audítora sú údaje v správe v súlade s priebežnou účtovnou závierkou.

     Správu o hospodárení úradu za I. polrok 2008 prerokovala Správna rada úradu na svojom zasadnutí 16.9.2008  a schválila dozorná rada úradu  dňa 18.9.2008.